Մաթեմատիկայի, ֆիզիկայի և տեղեկատվական տեխնոլոգիաների ամբիոնն ուսումնական գործընթացի լիարժեք կազմակերպման համար ունի ուսումնական հինգ լաբորատորիաներ, որոնք հագեցված են անհրաժեշտ սարքավորումներով: Ամբիոնում գործում է նաև ռենտգենյան հետազոտությունների գիտահետազոտական լաբորատորիան, որի աշխատանքները ղեկավարում է պրոֆեսոր Հ. Դրմեյանը: Նրա գիտական հետազոտությունների բնագավառը պինդ մարմնի և կիսահաղորդիչների ֆիզիկան է, մասնավորապես կիսահաղորդչային միկրո- և նանոկառուցվածքների էլեկտրական և օպտիկական հատկությունների, նյութի կառուցվածքային անկատարելիությունների ռենտգենաինտերֆերաչափական ուսումնասիրությունը: Նշված ուղղությամբ Հ.Դրմեյանը իրականացնում է գիտահետազոտական աշխատանք «Բյուրեղական նյութերի կառուցվածքային անկատարելիությունների հայտնաբերման ռենտգենադիֆրակցիոն և ռենտգենաինտերֆերաչափական նոր մեթոդների տեսական և փորձարարական հիմունքների մշակումը» թեմայով: